1425.
Na osnovu člana 95 tačka 3 Ustava Crne Gore donosim
UKAZ
O PROGLAŠENJU ZAKONA O IZMJENAMA I DOPUNI ZAKONA O POREZU NA DODATU VRIJEDNOST
("Službeni list Crne Gore", br. 094/24 od 30.09.2024)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore br. 94 od 30.09.2024. godine, objavljenog na sajtu Službenog lista 02.10.2024. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Proglašavam Zakon o izmjenama i dopuni Zakona o porezu na dodatu vrijednost, koji je donijela Skupština Crne Gore na sjednici Jedanaestog vanrednog zasijedanja u 2024. godini, dana 26. septembra 2024. godine.
Broj: 011/24-1565/2-01
Podgorica, 29. septembar 2024. godine
Predsjednik Crne Gore,
Jakov Milatović, s.r.
Na osnovu člana 82 stav 1 tačka 2 Ustava Crne Gore i Amandmana IV stav 1 na Ustav Crne Gore, Skupština Crne Gore 28. saziva, na sjednici Sedmog vanrednog zasijedanja u 2024. godini, dana 6. septembra 2024. godine, donijela je, a na sjednici Jedanaestog vanrednog zasijedanja u 2024. godini, dana 26. septembra 2024. godine, ponovno izglasala
ZAKON
O IZMJENAMA I DOPUNI ZAKONA O POREZU NA DODATU VRIJEDNOST
Član 1
U Zakonu o porezu na dodatu vrijednost ("Službeni list RCG", br. 65/01, 38/02, 72/02, 21/03 i 76/05 i "Službeni list CG", br. 16/07, 29/13, 9/15, 53/16, 1/17, 50/17, 80/20, 59/21, 146/21, 49/22, 65/22, 140/22 i 3/23), član 24a mijenja se i glasi:
"Snižene stope
Član 24a
(1) PDV se obračunava i plaća po sniženoj stopi od 7% od prometa proizvoda, usluga i uvoza proizvoda, i to:
   1) osnovnih proizvoda za ljudsku ishranu (hljeb, brašno, mlijeko i mliječni proizvodi, hrana za odojčad, mast, ulje, meso, jaja i šećer);
   2) ljekova, uključujući i ljekove za upotrebu u veterini, osim ljekova iz člana 25 stav 1 tačka 9 ovog zakona;
   3) ortotičkih i protetičkih sredstava, kao i medicinskih sredstava koja se hirurški ugrađuju u organizam, osim medicinskih sredstava iz člana 25 stav 1 tačka 9 ovog zakona;
   4) udžbenika i nastavnih sredstava;
   5) vode za piće, osim flaširane;
   6) dnevne i periodične štampe, osim štampe koja u cjelini ili većim dijelom uključuje reklamne sadržaje;
   7) usluga javnog prevoza putnika i njihovog ličnog prtljaga;
   8) usluga javne higijene;
   9) pogrebnih usluga i proizvoda povezanih sa tim uslugama;
   10) hrane za životinje, sredstava za ishranu bilja, sredstava za zaštitu bilja, sjemenskog i sadnog materijala i živih životinja;
   11) menstrualnih proizvoda;
   12) pelena za bebe.
(2) PDV se obračunava i plaća po sniženoj stopi od 15% od prometa proizvoda, usluga i uvoza proizvoda, i to:
   1) knjiga, monografskih i serijskih publikacija;
   2) usluga smještaja u ugostiteljskim objektima za smještaj, a koji objekti su definisani zakonom kojim se uređuje turizam i ugostiteljstvo;
   3) usluga pripremanja i usluživanja hrane, pića i napitaka, osim alkoholnih pića, gaziranih i negaziranih pića sa dodatkom šećera i kafe u objektima za pružanje ugostiteljskih usluga;
   4) autorskih prava i usluga iz oblasti obrazovanja, književnosti i umjetnosti;
   5) autorskih prava iz oblasti nauke i umjetničkih predmeta, zbirki i antikviteta iz člana 45 ovog zakona;
   6) usluga koje se naplaćuju putem ulaznica za bioskopske i pozorišne predstave, koncerte, muzeje, sajmove, zabavne parkove, izložbe, zoološke vrtove i slične kulturne i sportske priredbe, osim onih za koje je propisano oslobođenje od plaćanja PDV;
   7) usluga upotrebe sportskih objekata u neprofitne svrhe;
   8) servisnih usluga koje se pružaju u marinama;
   9) solarnih panela (ploča);
   10) frizerskih usluga.
(3) Listu proizvoda, odnosno usluge iz st. 1 i 2 ovog člana propisuje Ministarstvo finansija."
Član 2
U članu 25 stav 1 tačka 10a briše se.
U stavu 2 riječi: "iz stava 1 tač. 8, 10, 10a, 12 i 12a" zamjenjuju se riječima: "iz stava 1 tač. 8, 10, 12 i 12a".
Član 3
Član 28 mijenja se i glasi:
"(1) Plaćanja PDV pri uvozu su oslobođeni:
   1) proizvodi čiji je promet u Crnoj Gori oslobođen plaćanja PDV;
   2) proizvodi koji se u Crnu Goru unose u okviru tranzitnog carinskog postupka;
   3) ponovo uvezeni proizvodi koje u nepromijenjenom stanju uvozi lice koje ih je izvezlo i ako je u skladu sa carinskim propisima oslobođeno plaćanja carine;
   4) ponovo uvezeni proizvodi na kojim su u inostranstvu izvršene usluge i za koje nije bilo priznato pravo odbitka, odnosno povraćaja PDV;
   5) usluge u vezi sa uvozom proizvoda, ako je njihova vrijednost uključena u poresku osnovicu, u skladu sa članom 22 stav 2 tačka 2 ovog zakona;
   6) zlato i drugi plemeniti metali, banknote i kovanice (kovani novac), koje uvozi Centralna banka Crne Gore;
   7) proizvodi koji su namijenjeni za službene potrebe diplomatskih, konzularnih predstavništava i međunarodnih organizacija i članovima tih organizacija, u okviru limita i pod uslovima propisanim međunarodnim konvencijama o osnivanju tih organizacija, a na osnovu mišljenja organa nadležnog za vanjske poslove;
   8) roba nekomercijalne prirode koju putnici unose sa sobom iz inostranstva u propisanoj vrsti, vrijednosti i količini;
   9) roba sadržana u pošiljkama koje besplatno šalju fizička lica iz inostranstva fizičkim licima u Crnoj Gori, pod uslovom da te pošiljke nijesu komercijalne prirode i da odgovaraju propisanoj vrsti, količini i vrijednosti;
   10) predmeti koji čine ličnu imovinu, koje pri preseljenju u Crnu Goru uvoze fizička lica koja su prethodno u drugoj državi boravila neprekidno najmanje 12 mjeseci, pod uslovom da su u vlasništvu tih lica i da su korišćeni prije preseljenja najmanje šest mjeseci, a uvoz tih proizvoda se može obaviti u roku od 12 mjeseci od dana preseljenja, koji se zbog posebnih okolnosti može produžiti, osim alkoholnih pića, duvana i duvanskih proizvoda, komercijalnih prevoznih sredstava i proizvoda koji se koriste za obavljanje djelatnosti ili zanimanja;
   11) predmeti domaćinstva i pokloni koje pri preseljenju u Crnu Goru uvoze lica povodom sklapanja braka, osim alkoholnih pića, duvana i duvanskih proizvoda;
   12) predmeti koji čine ličnu imovinu, koje su crnogorski i strani državljani stalno nastanjeni u Crnoj Gori naslijedili van Crne Gore, osim alkoholnih pića, duvana i duvanskih proizvoda, komercijalnih prevoznih sredstava, proizvoda koji se koriste za obavljanje djelatnosti ili zanimanja, zaliha sirovina i gotovih proizvoda ili poluproizvoda, stoke i zaliha poljoprivrednih proizvoda čije količine prevazilaze uobičajene porodične potrebe;
   13) odjeća, školski materijali i predmeti domaćinstva koji služe za opremanje studentske sobe i pripadaju učenicima ili studentima koji dolaze na studije u Crnu Goru i namijenjeni su njihovoj ličnoj upotrebi tokom studiranja;
   14) poljoprivredni proizvodi, plodovi ratarstva, stočarstva, šumarstva, uzgoja ribe i pčelarstva dobijeni na imanjima koje poljoprivredni proizvođači iz Crne Gore posjeduju u pograničnom pojasu susjedne države i priplod i drugi proizvodi koje dobiju od stoke koju imaju na tim posjedima zbog poljskih radova, ispaše ili zimovanja, kao i sjeme, gnojiva i proizvodi za obradu zemlje i plodova sa ovih imanja;
   15) životinje za laboratoriju i biološke ili hemijske supstance za istraživanje;
   16) terapeutske supstance ljudskog porijekla i reagense za utvrđivanje krvnih grupa i vrsta tkiva;
   17) pošiljke koje sadrže uzorke referentnih supstanci za kontrolu kvaliteta medicinskih proizvoda, odobrenih od strane Svjetske zdravstvene organizacije;
   18) farmaceutski proizvodi koji se koriste na međunarodnim sportskim događajima;
   19) proizvodi uvezeni preko državnih organa ili registrovanih humanitarnih ili dobrotvornih organizacija, koji su namijenjeni za besplatnu podjelu licima u stanju socijalne potrebe, osim alkoholnih pića, duvana i duvanskih proizvoda, kafe, čaja i motornih vozila (sem vozila prve pomoći);
   20) predmeti koji su posebno izrađeni za obrazovanje, zapošljavanje ili osposobljavanje slijepih odnosno drugih osoba sa invaliditetom, ako su uvezeni od strane ustanova, odnosno organizacija čija je djelatnost pružanje pomoći ovim licima, ako su ovim organizacijama ti predmeti donirani, na osnovu mišljenja organa nadležnog za poslove socijalnog staranja;
   21) proizvodi uvezeni preko državnih organa ili registrovanih humanitarnih ili dobrotvornih organizacija koji su namijenjeni za besplatnu podjelu, odnosno besplatno stavljanje na raspolaganje žrtvama elementarnih nepogoda, osim materijala i opreme namijenjene ponovnoj gradnji područja koje je pogodila elementarna nepogoda;
   22) odlikovanja i priznanja dobijenih u okviru međunarodnih događaja i pokloni primljeni u okviru međunarodnih odnosa, osim alkoholnih pića, duvana i duvanskih proizvoda, kao i proizvoda koje koriste šefovi država ili njihovi predstavnici tokom službenih posjeta;
   23) predmeti koji se uvoze u svrhu promocije trgovine - uzorci robe zanemarljive vrijednosti, štampani i reklamni materijal;
   24) proizvodi koji se koriste ili konzumiraju na sajmovima ili sličnim događajima, osim alkoholnih pića, duvana i duvanskih proizvoda, čvrstih, tečnih ili plinskih goriva;
   25) roba koja se uvozi za potrebe ispitivanja, analize ili testiranja u svrhu utvrđivanja i provjere njenog sastava, kvaliteta ili tehničkih karakteristika, a za potrebe informisanja ili industrijskog ili trgovačkog istraživanja, osim proizvoda koji se koriste za ispitivanje, analiziranje ili testiranje, koji predstavljaju aktivnosti koje promovišu prodaju;
   26) žigovi, uzorci i dizajni, njihova prateća dokumentacija, kao i obrasci za priznavanje izuma, patenata, inovacija i slično, koji se dostavljaju nadležnim tijelima za zaštitu autorskog i prava industrijske svojine;
   27) dokumenti namijenjeni informisanju turista, koji ne sadrže više od 25% komercijalnih oglasa, a koji se dijele besplatno i čija je namjena podsticanje posjete stranim zemljama;
   28) razni dokumenti, isprave, obrasci, štampani materijali, brošure, zapisi i pismonosne pošiljke;
   29) pomoćni materijali za slaganje i zaštitu robe tokom transporta;
   30) stelja, stočna i druga hrana bilo koje vrste za potrebe transporta životinja;
   31) goriva sadržana u standardnom rezervoaru putničkih automobila i motocikala i specijalnim kontejnerima, odnosno goriva sadržanog u prenosnom rezervoaru putničkih automobila i motocikala, najviše do deset litara po vozilu, kao i maziva neophodnih za funkcionisanje tih vozila;
   32) materijali za izgradnju, održavanje ili ukrašavanje spomenika ili groblja žrtava rata;
   33) kovčezi sa preminulim osobama, urne sa pepelom preminulih osoba, odnosno cvijeće, vijenci i drugi uobičajeni ukrasni pogrebni predmeti, pod uslovom da nemaju komercijalnu namjenu;
   34) putnička vozila posebno podešena za prevoz lica sa invaliditetom, koja su oslobođena od plaćanja carine, uz uslove propisane carinskim propisima;
   35) prirodni gas preko sistema za prirodni gas ili preko mreže priključene na taj sistem, prirodnog gasa koji se puni iz plovila za prevoz prirodnog gasa u sistem za prirodni gas ili u mrežu proizvodnih gasovoda, odnosno električne energije preko mreže za prenos električne energije i energije za grijanje ili hlađenje preko mreže za grijanje ili hlađenje;
   36) roba koju nabavljaju oružane snage država koje su članice Organizacije Sjevernoatlantskog saveza (NATO), za potrebe tih snaga ili pratećeg civilnog osoblja, kao i za snabdijevanje njihovih menzi, ako te snage učestvuju u zajedničkim odbrambenim aktivnostima;
   37) proizvodi za namjene iz člana 25 stav 1 tač. 12, 12a, 12b i 12c ovog zakona.
(2) Bliži način ostvarivanja prava na oslobođenje od plaćanja PDV i listu prozvoda iz stava 1 ovog člana propisuje Ministarstvo finansija."
Član 4
U članu 43 stav 3 riječi: "u visini 5%" zamjenjuju se riječima: "u visini od 8%".
Član 5
Poslije člana 71h dodaju se dva nova člana koji glase:
"Član 71i
Odredba člana 24a stav 2 tačka 8 primjenjivaće se do dana pristupanja Crne Gore Evropskoj uniji.
Rok za donošenje podzakonskih akata
Član 71j
Podzakonski akti iz člana 24a stav 3 i člana 28 stav 2 ovog zakona donijeće se u roku od šest mjeseci od dana stupanja na snagu ovog zakona."
Član 6
Ovaj zakon objaviće se u "Službenom listu Crne Gore", a primjenjivaće se od 1. januara 2025. godine.
Broj: 16-3/24-1/8
EPA 344 XXVIII
Podgorica, 26. septembar 2024. godine
Skupština Crne Gore 28. saziva
Predsjednik,
Andrija Mandić, s.r.